Alboraia reclama una acció conjunta a la Generalitat Valenciana i la Confederació Hidrogràfica del Xúquer amb la resta de municipis per la contaminació de les platges
19 de juliol de 2024

L'Ajuntament d'Alboraia ha reclamat amb caràcter urgent una reunió amb la Generalitat Valenciana i la Confederació Hidrogràfica del Xúquer amb la resta de municipis que aboquen en les séquies i en el Barranc del Carraixet. L'objectiu és establir de manera immediata una solució conjunta que evite la contaminació constant que se succeeix cada estiu i que obliga a Alboraia, última parada de les séquies, a tancar les seues platges i interrompre la temporada d'estiu.

"Qualsevol mesura que prenguem des de l'Ajuntament no pot solucionar el problema, ja que prové d'aigües amunt i no tenim competències més enllà del nostre terme municipal", explica la regidora de Platges. "Ja he parlat del tema amb el sídnic de la séquia de Rascanya. Sabem que afecta també a la séquia de Montcada i les seues aigües passen per Rocafort, per Almàssera, etc. i Alboraia rep l'aigua contaminada", detalla Raquel Casares.

En aquest sentit, una de les mesures que estava prenent l'Ajuntament és la tramitació d'una subvenció i actuació per a desviar la séquia situada a 150 metres al nord del càmping al costat de l'inici de La Patacona. Es tracta d'una de les séquies que aboquen aigua amb un alt nivell microbiològic i una de les causes del tancament de platges.

Actualment, per protocol de seguretat, el tancament afecta a Port Saplaya Nord, a la platja de gossos (enfront de Norauto en Port Saplaya) i a la zona del càmping de Peixets cap a la Patacona. Port Saplaya Sud i La Patacona estan obertes. Ja fa més d'una setmana del tancament, ja que l'escassetat de pluja fa més complicat que baixen els nivells de toxina.

Les banderes roges, el servei de Socorrisme, la Policia Local i les oficines Tourist Info mantenen in situ la informació a veïns, veïnes i turistes amb la condició de garantir la seua seguretat, així com tots els canals oficials de difusió de l'Ajuntament d'Alboraia.